༈ །སྦྱོར་དྲུག་བླ་མ་བརྒྱུད་པའི་གསོལ་འདེབས་བཞུགས་སོ།། ན་མཿཤྲཱི་ཀ་ལ་ཙཀྲ་ཎེ་གུ་རུ་བྷྱཿ དཔལ་ཤ་བ་ར་དབང་ཕྱུག་གི་དམ་པ་སངས་རྒྱས་ལ་གནང་བའི་ཟབ་ལམ་རྡོ་རྗེའི་རྣལ་འབྱོར་ཡན་ལག་དྲུག་གི་མན་ངག་སེམས་ཀྱི་གསང་བ་ཟབ་མོའི་དོན་རྡོ་རྗེའི་ལུང་བླངས་པའི་བླ་མ་བརྒྱུད་པ་ལ་གསོལ་བ་འདེབས་པ་དད་གུས་ཀྱིས་རྦ་རླབས་གྱེན་དུ་བསྐྱོད་པ་ཞེས་བྱ་བ། བླ་མ་དང་དཔལ་དུས་ཀྱི་འཁོར་ལོ་ལ་ཕྱག་འཚལ་ལོ། །དཔལ་ལྡན་སྲིད་ཞིའི་རང་བཞིན་འོད་གསལ་སྐུ། །ཀུན་ཁྱབ་སྒྱུ་འཕྲུལ་དྲྭ་བའི་གར་མཛད་པ། །ཟག་མེད་བདེ་ཆེན་གཉིས་མེད་ལྷན་ཅིག་སྐྱེས། །དང་པོའི་སངས་རྒྱས་ཞབས་ཀྱི་པདྨོར་འདུད། །ཐུགས་རྗེའི་དཀྱིལ་འཁོར་བདུད་རྩིའི་འོད་དཀར་སྤྲོ། །སྐྱེ་དགུའི་མུན་སེལ་ཟླ་བ་ཡེ་ཤེས་ཀྱི། །སྣང་བ་བསྐྱོད་མཛད་སྙིང་རྗེའི་ཆ་ཤས་ཅན། །སྤྱན་རས་གཟིགས་དབང་ཀུ་མུད་གཉེན་དེར་འདུད། །འགྱུར་མེད་སྙིང་རྗེའི་ཉག་ཕྲན་རབ་ཏུ་རྣོ། །རྣམ་ཀུན་མཆོག་ལྡན་སྟོང་པའི་གནམ་ཀུན་བཀང་། །གཟུང་འཛིན་འཁྲུལ་པའི་རི་དྭགས་རྔོན་མཛད་པ། །རི་ཁྲོད་དབང་ཕྱུག་ཞབས་ལ་གསོལ་བ་འདེབས། །གདོད་ནས་དག་པའམ་རང་རིགས་དེ་བཞིན་ཉིད། །མ་རིག་བག་ཆགས་འཆིང་བས་རབ་བཅིངས་པའི། །སེམས་ཀྱི་མདུད་པ་ཀུན་ནས་གྲོལ་མཛད་པ། །དམ་པ་སངས་རྒྱས་ཞབས་ལ་གསོལ་བ་འདེབས། །མང་ཐོས་ནགས་ཀྱི་སྨན་ལྗོངས་ཉམས་དགའ་བར། །རྣམ་དཔྱོད་དམར་སེར་རལ་པའི་ཁུར་འཛིན་ཅིང་། །ལེགས་སྦྱར་ང་རོ་སྒྲོག་མཛད་ལོ་ཙཱ་བ། །སེང་གེ་རྒྱལ་མཚན་ཞབས་ལ་གསོལ་བ་འདེབས། །དགེ་ལེགས་བསོད་ནམས་གསེར་གྱི་ས་གཞི་ལ། །རྡོ་རྗེའི་ལུས་ཀྱི་རྐང་འཐུང་དབང་པོ་ནི། །རྣམ་གྲོལ་འབྲས་བུའི་ཁུར་ལྡན་གསལ་བར་གཟིགས། །གྲུབ་ཐོབ་ཀོ་བྲག་པ་ལ་གསོལ་བ་འདེབས། གཞོན་ནུའི་དུས་ནས་རྣམ་དཔྱོད་གེ་སར་ཅན། །རྟག་ཏུ་འཛུམ་ཕྲེང་གསལ་བའི་ཐུགས་རྗེ་ནི། །ཕྱོགས་ཀྱི་མུ་ཁྱུད་ཀུན་ནས་མཛེས་བྱེད་པ། །སེང་གེའི་མཚན་ཅན་ཞབས་ལ་གསོལ་བ་འདེབས། །གསང་ཆེན་རྒྱ་མཚོའི་གླིང་ནས་ལེགས་འོངས་པའི། །སྙན་བརྒྱུད་ཡིད་བཞིན་ནོར་བུའི་ཟ་མ་ཏོག །ལེགས་པར་ཕྱེ་ནས་དེ་ཉིད་སྟོན་མཛད་པ། །དོལ་པོ་ཡེ་ཤེས་མགོན་ལ་གསོལ་བ་འདེབས། །འཇིག་རྟེན་ཆོས་ཀྱི་མུན་པའི་སྨག་རུམ་ཀུན། །རབ་ཏུ་སྤངས་པའི་ཐུགས་རྗེའི་རྟ་ལྗང་ཅན། །བརྩོན་འགྲུས་ཚ་ཟེར་འོད་ཀྱིས་གསལ་མཛད་པ། །གྲུབ་པའི་དབང་ཕྱུག་ཞབས་ལ་གསོལ་བ་འདེབས། །དཔག་ཡས་ཐུགས་རྗེ་ལྷ་ཡི་ལམ་ཡངས་པར། །ཕྲིན་ལས་མཁྱེན་རབས་བདུད་རྩིའི་འོད་ཅན་ཉ་གང་བས། །ཕྲིན་ལས་བསིལ་ཟེར་འགྱེད་མཛད་བྱང་ཆུབ་སེམས། །རྒྱལ་བ་ཡེ་ཤེས་ཞབས་ལ་གསོལ་བ་འདེབས། །ཕྱི་ནང་རིག་གནས་ལ་སྦྱངས་མཁས་པའི་གཙོ། །ཚུལ་ཁྲིམས་རྒྱན་གྱི་ཉེར་མཛེས་བཙུན་པའི་ཕུལ། །ཟབ་མོའི་ངེས་དོན་ལེགས་རྟོགས་བཟང་པོའི་མཆོག །ཡོན་ཏན་རྒྱ་མཚོའི་ཞབས་ལ་གསོལ་བ་འདེབས། །རྒྱ་ཆེན་ཤེས་བྱའི་ཇི་ལྟ་ཇི་སྙེད་ཀུན། །གསལ་བར་མཁྱེན་པའི་ཤེས་རབ་སྤྱན་ལྡན་པ། །གྲུབ་པའི་རྒྱལ་མཚན་འཛིན་པ་རྣམས་ཀྱི་རྗེ། །རིགས་ལྡན་རྣམས་འཕྲུལ་ཞབས་ལ་གསོལ་བ་འདེབས། །ཟག་མེད་བདེ་སྟོང་མཆོག་གི་ཐུགས་གྲོལ་ནས། །བསླབ་གསུམ་རིན་ཆེན་མཛོད་ལ་མངའ་བསྒྱུར་ཞིང་། །དྲི་མེད་ཚུལ་ཁྲིམས་ངུར་སྨྲིག་ལེགས་འཛིན་པའི། །མཁན་ཆེན་རིན་པོ་ཆེ་ལ་གསོལ་བ་འདེབས། །བསམ་ཡས་རྒྱལ་བའི་ཆོས་ཚུལ་རྒྱ་མཚོ་ལས། །ཟབ་དོན་ནོར་བུའི་ཕྲེང་བ་རབ་བླངས་ཏེ། །རང་གཞན་བློ་གྲོས་མགྲིན་པའི་རྒྱན་མཛད་པ། །ཆོས་ཀྱི་རྒྱལ་མཚན་ཞབས་ལ་གསོལ་བ་འདེབས། །རིམ་གཉིས་ལམ་ལ་གོམས་པའི་མཐུ་གྲུབ་པས། །ཆོས་དབྱིངས་མངོན་སུམ་རྟོགས་པའི་རྡོ་རྗེ་ཡིས། །གཟུང་འཛིན་འཁྲུལ་པའི་བྲག་རི་ཕྱེ་མར་མཛད། །འཁྲུལ་ཞིག་གཞོན་ནུ་འོད་ལ་གསོལ་བ་འདེབས། །འཁོར་བའི་ཆོས་ལས་འཕགས་པའི་ས་བརྙེས་ཀྱང་། །དམན་པའི་གདུལ་བྱ་རྗེས་སུ་བཟུང་བའི་ཕྱིར། །ཐ་མལ་ལྟ་བུར་སྟོན་མཛད་རིན་པོ་ཆེ། །དུས་ཀྱིས་འཁོར་ལོའི་ཞབས་ལ་གསོལ་བ་འདེབས། །རྨད་བྱུང་དམ་ཆོས་རིན་ཆེན་ཁྲིར་འཁོད་ནས། །སྐལ་བཟང་སྐྱེ་དགུའི་དཔལ་གྱུར་འཇིག་རྟེན་མིག །གསང་སྔགས་རྒྱ་མཚོའི་དོན་ལ་དབང་འབྱོར་པའི། །ཆོས་ཀྱི་རྒྱལ་པོའི་ཞབས་ལ་གསོལ་བ་འདེབས། །ཅེས་པ་འདི་ནི་དཔལ་ས་སྐྱ་ལོ་ཙཱ་བ་ཤཱཀྱའི་དགེ་སློང་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ཤྲཱི་ན་ལེནྡྲའི་དགོན་པར་བྲིས་པའོ། །བསྡུས་པ་ཅིག་ལོགས་ན་ཡོད། ཨེ་ཝཾ། གཅིག་ཞུས།། ༈ །ཤྲཱཀྱའི་བསྟན་ལ་རབ་ཞུགས་ངུར་སྨྲིག་གི། །ཆ་ལུགས་ལེགས་འཆང་མང་ཐོས་རྣ་བ་ཅན། །ཡིད་ལ་བསམ་དང་བསྒོམ་པའི་བརྟུལ་ཞུགས་འཛིན། །རིན་ཆེན་རྒྱལ་མཆོག་ཞབས་ལ་ཕྱག་འཚལ་ལོ། །འདི་ཡང་མཛད།